
Se aprobă și se prezintă Parlamentului spre examinare proiectul de lege pentru aprobarea cerințelor generale privind siguranța alimentelor.

L E G E
[bookmark: _Hlk239166237]pentru aprobarea cerințelor generale privind siguranța alimentelor

 Parlamentul adoptă prezenta lege organică.

Prezenta lege:
· [bookmark: _Hlk239167400]transpune Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare, CELEX: 32002R0178, publicat în Jurnalul Oficial al Uniunii Europene L 31 din 1 februarie 2002, așa cum a fost modificat ultima oară prin Regulamentul  (UE) 2025/2457 al Parlamentului European și al Consiliului din 26 noiembrie 2025.

· transpune Regulamentul de punere în aplicare (UE) nr. 931/2011 al Comisiei din 19 septembrie 2011 privind cerințele în materie de trasabilitate a alimentelor de origine animală stabilite în Regulamentul (CE) nr. 178/2002 al Parlamentului European și al Consiliului, CELEX: 32011R0931, publicat în Jurnalul Oficial al Uniunii Europene L 242 din 20 septembrie 2011.
 CAPITOLUL I
DISPOZIȚII GENERALE

Articolul 1. Obiectiv și domeniul de aplicare
 (1) Prezenta lege reprezintă baza pentru asigurarea unui nivel ridicat de protecție a sănătății umane și a intereselor consumatorilor în legătură cu produsele alimentare, luând în considerare, în special, diversitatea aprovizionării cu produse alimentare, inclusiv produse tradiționale, asigurând, în același timp, funcționarea eficientă a pieței interne. Aceasta stabilește principii și responsabilități comune, mijloacele de asigurare a unei baze științifice solide, măsuri și proceduri organizatorice eficiente care să stea la baza luării deciziilor în problemele de siguranță a produselor alimentare și hranei pentru animale.
(2)   În scopurile menționate la alin. (1), prezenta lege stabilește:
 a) principiile generale care reglementează produsele alimentare și hrana pentru animale în general și siguranța acestora în special, la nivel național.
b) procedurile pentru problemele care au un impact direct sau indirect asupra siguranței produselor alimentare și hranei pentru animale;
c) domeniile de competență ale autorităților competente în domeniul siguranța alimentelor și a hranei pentru animale pe întregul lanț alimentar; 
d) responsabilitățile operatorilor din domeniul alimentar implicați în producerea, procesarea, depozitarea, transportul, distribuirea și comercializarea alimentelor și a hranei pentru animale; 
(3)  Prezenta lege se aplică:
a) tuturor etapelor de producție, prelucrare și distribuție a produselor alimentare și hranei pentru animale, inclusiv a produselor fortificate, suplimentelor alimentare și altor tipuri de produse alimentare destinate introducerii pe piața internă.
b) produselor alimentare comercializate prin mijloace electronice, platforme online, marketplace-uri, rețele sociale sau alte canale digitale.
(4) Prezenta lege nu se aplică producției primare pentru utilizarea privată casnică sau preparării, manipulării sau depozitării casnice a produselor alimentare pentru consumul casnic privat.
Articolul 2. Noțiuni 
(1) În scopul aplicării prezentei legi, se definesc următoarele noțiuni principale: 
analiza riscului -un proces constând din trei componente interconectate: evaluarea riscului, gestiunea riscului și comunicarea riscului;
comerț cu amănuntul -manipularea și/sau prelucrarea produselor alimentare și depozitarea lor în punctele de vânzare sau livrare către consumatorul final și include terminalele de distribuție, operațiunile de catering, cantine de fabrică, catering instituțional, restaurante și alte operațiuni similare în domeniul serviciilor alimentare, magazine, centre de distribuție tip supermarket și puncte de vânzare angro;
comunicarea riscului - în sensul prezentei legi se subînțelege schimbul interactiv de informații și opinii, pe întreaga durată a procesului de analiză a riscului, cu privire la pericole și riscuri, factori legați de risc și perceperea riscului, între evaluatorii riscurilor, cei care gestionează riscurile, întreprinderile ce operează în domeniul nutriției animalelor și cele din domeniul alimentar, comunitatea academică și alte părți interesate, inclusiv explicarea constatărilor evaluărilor de risc și baza deciziilor de gestiune a riscurilor;
consumatorul final – în sensul prezentei legi se subînțelege ultimul consumator al unui produs alimentar care nu folosește produsul ca parte a unei operații sau activități din domeniul de activitate al unei întreprinderi din domeniul alimentar;
etapele de producție, prelucrare și distribuție -oricare etapă, inclusiv importul, începând cu și incluzând producția primară a unui produs alimentar și terminând cu și incluzând depozitarea, transportul, vânzarea sau furnizarea sa către consumatorul final și, atunci când este cazul, importul, producția, fabricarea, depozitarea, transportul, distribuția, vânzarea și furnizarea hranei pentru animale;
evaluarea riscului -un proces cu baze științifice, constând din patru etape: identificarea pericolului, caracterizarea pericolului, evaluarea expunerii și caracterizarea riscului;
gestiunea riscului -proces diferit de evaluarea riscului, de apreciere a politicilor alternative prin consultarea părților interesate, luând în considerare evaluarea riscului și alți factori legitimi și, dacă este necesar, selectând opțiunile de prevenire și control adecvate;
hrană pentru animale (sau produse pentru hrana pentru animale) -orice substanță sau produs, inclusiv aditivii, indiferent dacă sunt prelucrate, parțial prelucrate sau neprelucrate, destinate utilizării ca hrănire pe cale orală a animalelor;
introducerea pe piață - deținerea produselor alimentare sau a hranei pentru animale în scopul vânzării, inclusiv oferirea pentru vânzare sau orice altă formă de transfer, indiferent dacă este gratuită sau nu, și însăși vânzarea, distribuția și alte forme de transfer;
întreprindere din domeniul hranei pentru animale -  orice întreprindere, indiferent dacă are sau nu drept scop obținerea de profit și indiferent dacă este publică sau privată, desfășurând oricare dintre operațiile de producție, fabricare, prelucrare, depozitare, transport sau distribuție a hranei pentru animale, incluzând orice producător care produce, prelucrează sau depozitează hrană pentru animale în propria sa unitate;
întreprindere din domeniul alimentar -orice întreprindere, indiferent dacă are sau nu drept scop obținerea de profit și indiferent dacă este publică sau privată, care desfășoară oricare dintre activitățile legate de orice etapă de producție, prelucrare și distribuție a produselor alimentare;
legislație alimentară - acte normative, inclusiv cu relevanță UE, reguli, cerințe, norme sanitar-veterinare și fitosanitare, standarde și alte documente normative pertinente care stabilesc cerințele de siguranță și calitate referitoare la produsele alimentare și materialele care vin în contact cu acestea pe întreg lanț alimentar și cele referitoare la hrana pentru animale produsă ori folosită pentru hrănirea animalelor de la care se obțin produse alimentare; ea acoperă orice etapă de producție, prelucrare și distribuție a produselor alimentare și a hranei pentru animale produsă sau folosită pentru hrana pentru animale de la care se obțin produse alimentare;
operator din domeniul hranei pentru animale -persoanele fizice sau juridice responsabile pentru asigurarea respectării cerințelor legislației în domeniul hranei pentru animale în întreprinderea ce operează în sectorul nutriției animalelor aflată sub controlul său;
operator din domeniul alimentar -persoanele fizice sau juridice care răspund de îndeplinirea cerințelor legislației alimentare în cadrul întreprinderii din domeniul alimentar aflată sub controlul lor;
pericol -un agent biologic, chimic sau fizic aflat în produse alimentare sau hrana pentru animale sau o stare a acestora, având potențialul de a cauza un efect negativ asupra sănătății;
producția primară - producția, creșterea sau cultivarea produselor primare, incluzând recoltarea, mulsul și producția de animale de crescătorie înainte de abatorizare. Ea include, de asemenea, vânătoarea și pescuitul, precum și colectarea produselor de la animale și plante sălbatice;
[bookmark: _Hlk236053884]produs alimentar sau aliment – orice substanță sau produs, indiferent dacă este prelucrat, parțial prelucrat sau neprelucrat, destinat sau prevăzut în mod rezonabil să fie ingerat de oameni. Produsele alimentare includ băuturile, guma de mestecat și orice substanță, inclusiv apa, încorporată în mod intenționat în produse alimentare în timpul producerii, preparării sau tratării lor. Acestea includ apa în punctul de conformitate după cum urmează:
a)  în cazul apei destinate consumului uman furnizate printr-o rețea de distribuție, în punctul din interiorul unei incinte sau al unei unități în care apa curge din robinetele folosite în mod normal pentru apa destinată consumului uman;
b) în cazul apei destinate consumului uman furnizate dintr-o cisternă, în punctul în care apa curge din cisternă;
c) în cazul apei destinate consumului uman îmbuteliate în sticle sau în recipiente, în punctul în care apa este îmbuteliată în sticle sau în recipiente;
d) în cazul apei destinate consumului uman folosite într-o întreprindere din domeniul alimentar, în punctul în care apa este utilizată în întreprinderea respectivă.
Noțiunea de „produs alimentar” nu include:
a) hrana pentru animale;
b) animalele vii, în afara cazurilor în care ele sunt pregătite pentru introducerea pe piață pentru consumul uman;
c) plantele înainte de a fi recoltate;
d) medicamentele;
e) cosmeticele;
f) tutunul și produsele din tutun;
g) substanțele stupefiante sau psihotrope;
h) reziduurile și substanțele contaminante;
i) dispozitive medicale.
risc - o funcție a probabilității unui efect negativ asupra sănătății și gravitatea 
acelui efect, determinat de un pericol;
trasabilitate - capacitatea de a depista și a urmări anumite produse alimentare, hrană pentru animale, un animal de la care se obțin produse alimentare sau o substanță destinată încorporării sau care este de așteptat să fie încorporată în anumite produse alimentare sau hrană pentru animale, pe parcursul tuturor etapelor de producție, prelucrare și distribuție.
(2) Adițional se definesc următoarele noțiuni:
aditiv alimentar – astfel cum este definit la art. 2 din Legea nr. 279/2017 privind informarea consumatorului cu privire la produsele alimentare;
produse de origine animală – astfel cum este definit în  cerințele specifice de igienă care se aplică alimentelor de origine animală, aprobate de Guvern.
alimente provenite din organisme modificate genetic și/sau organisme modificate genetic – produsele alimentare care conțin o combinație nouă de material genetic, obținut prin tehnici de biotehnologie, și/sau organismele în care materialul genetic a fost modificat printr-un proces ce nu are loc în mod natural, prin împerechere și/sau recombinare naturală;
arome – astfel cum este definit la art. 2 din Legea nr. 279/2017 privind informarea consumatorului cu privire la produsele alimentare;
autoritatea competentă- astfel cum este definit la art. 3 din Legea nr. 82/2024 privind controalele oficiale în domeniul agroalimentar; 
certificat de calitate – document emis de producător, prin care se garantează corespunderea calității și siguranței loturilor livrate de produse alimentare cu cerințele stabilite în legislația alimentară;
contaminant – orice substanță care nimerește neintenționat în alimente sau care este prezentă în acestea ca urmare a producerii (inclusiv a activităților de creștere a plantelor și animalelor și a practicii veterinare), fabricării, prelucrării, preparării, tratării, ambalării, preambalării, etichetării, transportului, depozitării, manipulării sau distribuirii acestora ori ca urmare a contaminării mediului;
enzimă alimentară – astfel cum este definit la art. 2 din Legea nr. 279/2017 privind informarea consumatorului cu privire la produsele alimentare; 
identificarea produselor alimentare și a materialelor destinate să  vină în contact cu produsele alimentare – activitatea de stabilire a corespunderii produselor alimentare și a materialelor destinate să vină în contact cu produsele alimentare cu cerințele prevăzute de legislația alimentară, precum și cu informația referitoare la aceste produse și materiale, cuprinsă în documentele anexate și pe etichete;
lanț alimentar – toate etapele procesului de producție a unui aliment sau a unei hrane pentru animale, începând de la producția primară până la și incluzând depozitarea, transportul, distribuirea, importul, exportul, vânzarea și furnizarea acesteia către consumatorul final;
lot - astfel cum este definit la art. 2 din Legea nr. 279/2017 privind informarea consumatorului cu privire la produsele alimentare;
materialele și obiectele destinate să vină în contact cu produsele alimentare – orice material sau obiect fabricat cu scopul de a contacta direct sau indirect cu produsele alimentare în timpul producției, ambalării, transportului sau consumului lor;
materie primă alimentară – materia primă de origine animală, vegetală sau de alt gen, inclusiv apa, folosită la producerea produselor alimentare;
plan de autocontrol – document elaborat și implementat de către operatorul din domeniul alimentar, care presupune controlul propriu asupra activității sale, realizat prin întreprinderea tuturor măsurilor necesare care să verifice siguranța produsului alimentar și corespunderea acestuia cu legislația alimentară, inclusiv prin prelevări de probe în vederea efectuării investigațiilor de laborator;
proces de producție – procesul integral sau parțial de obținere, manipulare, prelucrare, preparare, tratare, fabricare, ambalare, preambalare, etichetare, depozitare sau transport al produselor alimentare, inclusiv de combinare a acestora cu alte produse;
produse alimentare falsificate – produsele alimentare care au fost modificate intenționat sau neintenționat, astfel încât ar putea prezenta riscuri pentru sănătatea umană, ar putea leza interesele consumatorului sau l-ar putea informa greșit, și ale căror componență, caracteristici și proprietăți nu corespund celor stipulate în legislația alimentară, dar care, prin aspect, etichetare, prezentare și publicitate, pretind a fi astfel de produse;
produse compuse – produse alimentare care conțin atât produse prelucrate de origine vegetală, cât și produse prelucrate de origine animală;
rechemare – orice măsură care are drept scop realizarea returnării unui produs alimentar ce nu prezintă siguranță (nesigur) și care a fost deja furnizat sau pus la dispoziția consumatorilor de către producător, distribuitor, comerciant;
retragere – orice măsură care are drept scop prevenirea distribuției, expunerii și oferirii către consumatori a unui produs alimentar neconform;
siguranța (inofensivitatea) alimentelor – certitudine argumentată a faptului că, în condiții obișnuite de preparare și/sau utilizare, produsele alimentare nu sunt periculoase și nu prezintă riscuri pentru sănătatea generației actuale și a celei viitoare;
suplimente alimentare- astfel cum sunt definite în Regulamentul sanitar privind suplimentele alimentare, aprobat de Guvern;
utilizare condiționată – întrebuințare a produselor alimentare neconforme legislației alimentare în alte scopuri decât consumul uman, în calitate de hrană pentru animale sau valorificare energetică prin transformarea în compost, biogaz sau prin incinerare.
CAPITOLUL II
      LEGISLAȚIA ALIMENTARĂ GENERALĂ
  
Prezentul capitol se referă la toate etapele producției, prelucrării și distribuției alimentelor, precum și a hranei pentru animale produsă pentru sau oferită ca hrană animalelor de la care se obțin produse alimentare.

Secțiunea 1
                        Principiile generale ale legislației alimentare
Articolul 3. Obiective generale
(1) Legislația alimentară urmărește unul sau mai multe dintre obiectivele generale de asigurare a unui nivel ridicat de protecție a vieții și sănătății umane și de protejare a intereselor consumatorilor, inclusiv practicile loiale în comerțul cu produse alimentare, ținând cont, acolo unde este cazul, de protejarea sănătății și bunăstării animalelor, a sănătății plantelor și a mediului.
(2) Legislația alimentară are drept scop realizarea liberei circulații pe teritoriu Republicii Moldova a produselor  alimentare și hranei pentru animale fabricate sau comercializate în conformitate cu principiile și cerințele generale din prezentul capitol.
(3) La elaborarea sau adaptarea legislației alimentară se iau în considerare normele și recomandările internaționale, inclusiv cele ale Comisiei Codex Alimentarius.

Articolul 4. Analiza riscului
(1)   Pentru realizarea obiectivului general al unui nivel ridicat al protecției vieții și sănătății umane, legislația alimentară se bazează pe analiza riscurilor, cu excepția cazurilor în care aceasta nu este corespunzătoare împrejurărilor sau naturii măsurii.
(2)   Evaluarea riscului se bazează pe dovezile științifice disponibile și este realizată în mod independent, obiectiv și transparent.
(3)   Gestiunea riscului ia în considerare rezultatele evaluării riscului și alți factori legitimi pentru problema în cauză și principiul precauției, atunci când condițiile stabilite la art. 5 alin. (1) sunt relevante pentru realizarea obiectivelor generale ale legislației alimentare, stabilite la art.3.
(4)   Comunicarea riscului îndeplinește obiectivele și respectă principiile generale prevăzute la art. 7.
Articolul 5.  Principiul precauţiei
(1) În împrejurări specifice în care, în urma unei evaluări a informaţiilor disponibile, este identificată posibilitatea unor efecte dăunătoare asupra sănătăţii, dar persistă incertitudinea ştiinţifică, vor fi adoptate măsuri provizorii de gestiune a riscurilor, necesare pentru asigurarea unui nivel înalt de protecţie a sănătăţii consumatorului, până la apariţia unor noi informaţii ştiinţifice pentru o evaluare mai cuprinzătoare a riscurilor.
(2) Măsurile adoptate în temeiul alin. (1) trebuie să fie proporţionale şi să nu limiteze comerţul mai mult decât este necesar pentru a atinge un nivel înalt de protecţie a sănătăţii, acordându-se atenţie fezabilităţii tehnice şi economice, precum şi altor factori consideraţi legitimi pentru problema respectivă. Măsurile se revizuiesc într-o perioadă de timp rezonabilă, în funcţie de natura riscurilor identificate la adresa vieţii sau sănătăţii şi de tipul informaţiilor ştiinţifice necesare pentru clarificarea incertitudinii ştiinţifice şi pentru realizarea unei evaluări mai cuprinzătoare a riscurilor.
 
Articolul 6.  Protecţia intereselor consumatorului
(1) Legislația alimentară are drept obiectiv protejarea intereselor consumatorilor şi le oferă o bază care le permite să facă alegeri în cunoştinţă de cauză privind alimentele pe care le consumă; aceasta are drept scop prevenirea:
a) practicilor frauduloase sau înșelătoare;
b) contrafacerii produselor alimentare;
c) oricăror alte practici care pot induce în eroare consumatorul.
Articolul 7. Comunicarea riscurilor, obiective și principii generale
(1) Ținând seama de rolurile respective ale evaluatorilor riscurilor și ale responsabililor cu gestionarea riscurilor, comunicarea riscurilor vizează următoarele obiective:
a) sporirea gradului de conștientizare și de înțelegere a chestiunilor specifice examinate pe parcursul întregului proces de analiză a riscurilor, inclusiv în cazul în care rezultatele evaluării științifice sunt divergente;
b) asigurarea coerenței, a transparenței și a clarității în elaborarea recomandărilor și a deciziilor privind gestiunea riscurilor;
c) oferirea unei baze solide, inclusiv, după caz, a unei baze științifice, pentru înțelegerea deciziilor de gestiune a riscurilor;
d) îmbunătățirea eficacității și a eficienței generale a analizei riscurilor;
e) promovarea înțelegerii de către public a analizei riscurilor, inclusiv a atribuțiilor și a responsabilităților evaluatorilor riscurilor și ale responsabililor cu gestionarea riscurilor, pentru a spori încrederea în rezultatele procesului;
f) asigurarea implicării corespunzătoare a consumatorilor, a operatorilor din sectorul alimentar și din sectorul hranei pentru animale, a comunității academice și a altor părți interesate;
g) asigurarea unor schimburi adecvate și transparente de informații cu părțile interesate în legătură cu riscurile asociate lanțului alimentar;
h) asigurarea furnizării de informații consumatorilor despre strategiile de prevenire a riscurilor; și
i) contribuirea la combaterea diseminării informațiilor false și a surselor acestora.
(2) Ținând seama de rolurile respective ale evaluatorilor riscurilor și ale responsabililor cu gestionarea riscurilor, comunicarea riscurilor, vizează următoarele principii:
a) asigură schimbul interactiv și în timp util al tuturor informațiilor adecvate și exacte, cu toate părțile interesate, pe baza principiilor transparenței, deschiderii și capacității de reacție;
b) furnizează informații transparente în fiecare etapă a procesului de analiză a riscurilor, de la formularea de cereri de avize științifice până la furnizarea evaluării riscurilor și adoptarea unor decizii de gestiune a riscurilor, inclusiv informații despre modul în care s-a ajuns la deciziile de gestiune a riscurilor și despre factorii care au fost luați în calcul;
c) ia în considerare percepțiile tuturor părților interesate în legătură cu riscurile;
d) facilitează înțelegerea și dialogul între toate părțile interesate; și
e) este clară și accesibilă, inclusiv pentru cei care nu sunt direct implicați în acest proces sau care nu au pregătire științifică, respectând totodată în mod corespunzător dispozițiile legale aplicabile în legătură cu confidențialitatea și protecția datelor cu caracter personal.
Articolul 8. Planul general referitor la comunicarea riscurilor
(1)   Guvernul adoptă un plan general referitor la comunicarea riscurilor cu scopul de a îndeplini obiectivele, în conformitate cu principiile generale stabilite la art. 7. Guvernul actualizează, la necesitate, planul general, ținând seama de progresele tehnice și științifice și de experiența dobândită. 
(2)   Planul general referitor la comunicarea riscurilor promovează un cadru de comunicare a riscurilor integrat care trebuie respectat atât de evaluatorii riscurilor, cât și de responsabilii cu gestionarea riscurilor, într-un mod coerent și sistematic, atât la nivel internațional, cât și la nivel național. Planul:
a) identifică principalii factori de care trebuie să se țină seama la stabilirea tipului și a nivelului activităților de comunicare a riscurilor necesare;
b) identifică diferitele tipuri și niveluri de activități de comunicare a riscurilor și principalele instrumente și canale adecvate pentru a fi utilizate în scopuri de comunicare a riscurilor, ținând seama de nevoile grupurilor-țintă relevante;
c) stabilește mecanismele adecvate de coordonare și cooperare pentru a consolida coerența comunicării riscurilor între evaluatorii riscurilor și responsabilii cu gestionarea riscurilor; și
d) stabilește mecanismele adecvate pentru a asigura un dialog deschis între consumatori, operatorii din sectorul alimentar și din sectorul hranei pentru animale, comunitatea academică și alte părți interesate, precum și implicarea lor corespunzătoare.
Secțiunea a-2-a
Principiile transparenței

 Articolul 9. Consultarea și informarea publicului 
(1) Publicul este consultat în mod deschis și transparent, direct sau prin organismele reprezentative, în timpul pregătirii, evaluării și revizuirii legislației alimentare, cu excepția cazurilor în care urgența problemei respective nu permite aceasta.
(2) În cazurile în care există motive rezonabile să se suspecteze că anumite produse alimentare sau hrană pentru animale pot prezenta un risc pentru sănătatea umană sau pentru sănătatea animalelor, atunci, în funcție de natura, gravitatea și dimensiunile riscului respectiv, autoritatea competentă informează publicului cu privire la natura riscului pentru sănătate, identificând, în cea mai mare măsură, produsele alimentare sau hrana pentru animale ori tipul de produse alimentare sau de hrană pentru animale, riscul pe care acestea îl pot prezenta și măsurile care se iau sau sunt pe cale să se ia în vederea prevenirii, reducerii sau eliminării acelui risc.

Secțiunea a 3-a
Obligațiile generale în comerțul alimentar 
Articolul 10.  Importul produselor alimentare și hranei pentru animale
(1) Produsele alimentare și hrana pentru animale importate în Republica Moldova în vederea introducerii pe piață trebuie să satisfacă cerințele relevante ale legislației alimentară sau condițiile recunoscute în țara importatoare ca fiind cel puțin echivalente cu acestea sau, în cazurile în care există un acord international specific între Republica Moldova și țara exportatoare.
[bookmark: _GoBack](2)  La import, produsele alimentare sunt însoțite de acte ce confirmă siguranța acestora, emise de autoritatea competentă din țara de origine, și de acte ce confirmă calitatea acestora, eliberate de producător. Materialele și obiectele destinate să vină în contact cu produsele alimentare sunt însoțite de declarația de conformitate emisă de producător.
(3) La import, produsele alimentare,  materialele și obiectele destinate să vină în contact cu produsele alimentare se supun controalelor oficiale la posturile de control la frontieră conform prevederilor capitolului IX din Legea nr. 82/2024 privind controalele oficiale în domeniul agroalimentar.
 (4) Se interzice importul produselor alimentare destinate direct consumatorului final în cazul în care, la data importului, perioada rămasă până la expirarea termenului de valabilitate este mai mică decât:
a) ½  din termenul de valabilitate, pentru produsele cu un termen de valabilitate de până la 90 de zile inclusiv;
b) 60 de zile, pentru produsele cu un termen de valabilitate mai mare de 90 de zile.
(5) Se interzice importul materiilor prime destinate fabricării produselor alimentare în cazul în care, la data importului, perioada rămasă până la expirarea termenului de valabilitate este mai mică de ⅓  din termenul de valabilitate.
(6) Prin derogare de la prevederile alin. (5), în situații excepționale determinate de condițiile de infrastructură, transport sau logistică, se permite importul materiilor prime destinate fabricării produselor alimentare în cazul în care, la data importului, perioada rămasă până la expirarea termenului de valabilitate este mai mică de ⅓ din termenul de valabilitate, dar nu mai mică decât ¼ din această perioadă, cu condiția notificării prealabile a autorității competente de către operatorul din domeniul alimentar, cu prezentarea justificării situației excepționale și a informațiilor privind lotul, cantitatea și termenul de valabilitate al materiilor prime care urmează a fi importate.
Articolul 11.   Exportul produselor alimentare și hranei pentru animale. 
(1) Produsele alimentare sau hrana pentru animale exportate sau reexportate din țară în vederea introducerii pe piața unei alte țări trebuie să satisfacă cerințele relevante ale legislației alimentare, în afara cazurilor în care autoritățile din țara importatoare cer altfel sau în conformitate cu legile, reglementările, standardele, codurile de practică și alte proceduri juridice și administrative în țara importatoare.
 (2) În alte circumstanțe, cu excepția cazurilor în care produsele alimentare sunt dăunătoare sănătății sau hrana pentru animale nu prezintă siguranță, produsele alimentare și hrana pentru animale pot fi exportate sau reexportate numai în cazul în care autoritățile competente din țara de destinație și-au exprimat, în mod expres, acordul, după ce au primit informații complete în legătură cu motivele pentru care și împrejurările în care produsele alimentare respective sau hrana pentru animale nu au putut fi introduse pe piața internă.
(3) În cazurile în care se aplică dispozițiile unui acord internațional bilateral încheiat între Republica Moldova și o altă țară, produsele alimentare și hrana pentru animale exportate din Republica Moldova către altă țară trebuie să îndeplinească dispozițiile menționate. 
(4) La solicitarea operatorului din domeniul alimentar, autoritatea competentă certifică siguranța produselor alimentare destinate exportului sau reexportului prin eliberarea certificatului de sănătate. Certificarea oficială se efectuează în condițiile art. 70–74 din Legii nr. 82/2024 privind controalele oficiale în domeniul agroalimentar.
(5) Certificatul de sănătate se eliberează în urma rezultatelor încercărilor de laborator efectuate de laboratorul de referință sau de un laborator acreditat, prin care se confirmă corespunderea produselor alimentare cu legislația alimentară din țara de export. Rezultatele încercărilor de laborator pot proveni:
a) din prelevări efectuate de autoritatea competentă sau de o persoană desemnată de aceasta, instruită în efectuarea procedurilor de prelevare și care acționează sub controlul și răspunderea autorității competente; ori
b) din planul de autocontrol al operatorului din domeniul alimentar sau al furnizorului de materie primă, cu condiția ca acestea să fie suplimentate și confirmate de rezultatele controalelor oficiale obișnuite, iar inspectorul să aibă convingerea că sunt îndeplinite condițiile necesare pentru eliberarea certificatului.
(6) Condițiile de aplicare a alin. (5) lit. b), inclusiv termenul maxim de valabilitate a raportului de încercări, cerințele privind demonstrarea corespondenței dintre lotul supus încercărilor și lotul certificat, frecvența minimă a controalelor oficiale de confirmare, precum și temeiurile de suspendare a aplicării acestui regim în privința unui operator, se stabilesc de către autoritatea competentă.
(7) Modelul certificatului de sănătate se aprobă de către autoritatea competentă. Certificatul de sănătate se întocmește, se eliberează, se suspendă, se retrage sau eliberarea acestuia se refuză prin Portalul Serviciilor Publice.
(8) Produsele alimentare de origine animală, produsele compuse și produsele supuse controlului sanitar veterinar destinate exportului, vor fi însoțite de certificat sanitar veterinar eliberat de către medicul veterinar oficial. Eliberarea certificatului sanitar veterinar se efectuează în conformitate cu prevederile Legii nr. 221/2007 privind activitatea sanitară veterinară și cu cerințele specifice, aprobate de Guvern. 

Secțiunea a 4-a 
Cerințe generale ale legislației alimentare

Articolul 12.  Cerințe privind siguranța produselor alimentare
(1)   Nu sunt introduse pe piață produsele alimentare care nu prezintă siguranță.
(2) Produsele alimentare care nu prezintă siguranță sunt atunci când se consideră că acestea:
a) sunt dăunătoare sănătății;
b) nu sunt corespunzătoare consumului uman.
(3)   Atunci când se determină dacă un produs alimentar prezintă sau nu siguranță, trebuie să se aibă în vedere:
a) condițiile normale de folosire a produsului alimentar de către consumator  în fiecare etapă de producție, prelucrare și distribuție;
b) informațiile furnizate consumatorului, inclusiv informațiile de pe etichetă sau alte informații general disponibile pentru consumator în privința evitării unor anumite efecte negative asupra sănătății ale unui anumit produs alimentar sau ale unei anumite categorii de produse alimentare;
 (4)   Atunci când se determine dacă un produs alimentar dăunează sănătății, trebuie să se aibă în vedere:
a) nu numai efectele probabile imediate și/sau pe termen scurt sau lung ale acelui produs alimentar asupra sănătății unei persoane care îl consumă, dar și asupra generațiilor următoare;
b) efectele toxice cumulative probabile;
c) sensibilitatea deosebită, din punct de vedere al sănătății, a unei categorii specifice de consumatori, atunci când produsul alimentar este destinat acelei categorii de consumatori.
(5)  Atunci când se determină dacă un produs alimentare nu este corespunzător consumului uman, trebuie să se aibă în vedere dacă produsul alimentar este inacceptabil pentru consumul uman potrivit utilizării căreia îi era destinat, din motive de contaminare, indiferent dacă aceasta se face printr-o substanță străină sau în alt mod sau prin putrefacție, deteriorare sau descompunere.
(6)   În cazurile în care un produs alimentar care nu prezintă siguranță face parte dintr-un transport, dintr-un lot sau dintr-o livrare de mărfuri alimentare din aceeași clasă sau având aceeași descriere, se presupune că toate produsele alimentare din respectivul transport, lot sau din respectiva livrare nu prezintă nici ele siguranță, în afara cazurilor în care, în urma unei evaluări detaliate, că nu s-a identificat nicio dovadă care să indice că restul transportului, lotului sau al livrării nu prezintă siguranță.
[bookmark: _Hlk223601979](7)   Produsele alimentare care sunt în conformitate cu prevederile speciale  ce reglementează siguranța produselor alimentare se consideră ca neprezentând riscuri pentru sănătatea umană referitor la aspectele vizate de aceste prevederi speciale.
(8)   Conformitatea unui produs alimentar cu dispozițiile speciale aplicabile acelui produs alimentar nu împiedică autoritatea competentă să ia măsuri de impunere a restricțiilor privind introducerea sa pe piață sau să solicite retragerea sa de pe piață, în cazurile în care există motive să se suspecteze că, în ciuda acestei conformități, produsul alimentar respectiv prezintă riscuri din punct de vedere al siguranței produselor alimentare.
(9)   În cazul în care nu există cerințe speciale prevăzute de legislația UE sau de standardele internaționale aplicabile, se consideră că produsele alimentare nu prezintă riscuri atunci când acestea respectă prevederile legislației alimentare naționale a Republicii Moldova, în vigoare pe teritoriul căreia sunt comercializate.
 (10) Fiecare lot de produse alimentare autohtone introdus pe piață este însoțit de certificat de calitate. Certificatul de calitate este emis pe suport de hârtie sau, la solicitare, în formă electronică. 
(11) Operatorii din domeniul alimentar țin evidența certificatelor de calitate eliberate în format electronic sau pe suport de hârtie, în conformitate cu prevederile art. 17.
 (12) La introducerea pe piață a produselor alimentare de import, acestea sunt însoțite de documentul care atestă siguranța și calitatea, eliberat de producător/exportator și/sau de autoritatea competentă din domeniul alimentar din țara de origine/țara de export, în limba română și/sau în limba engleză.
 (13) Lotul de produse alimentare livrat de distribuitor trebuie să fie însoțit de copia de pe certificatul de calitate și/sau de copia de pe documentul care atestă siguranța și calitatea acestuia, emise de producător, cu excepția producției primare care este însoțită de certificat sanitar veterinar eliberat de către medicul veterinar. 
Articolul 13. Înregistrarea în domeniul siguranței alimentelor
(1) Operatorii din domeniul alimentar care desfășoară activități supuse înregistrării își desfășoară activitatea numai în baza certificatului de înregistrare în domeniul siguranței alimentelor, eliberat de Agenția Națională pentru Siguranța Alimentelor, în conformitate cu procedura prevăzută în anexa nr. 1.
(2) Lista activităților care se supun înregistrării în domeniul siguranței alimentelor se aprobă prin ordinul directorului general al Agenției Naționale pentru Siguranța Alimentelor.
(3) Prin derogare de la alin. (1), activitățile prevăzute în anexa nr. 6 la Legea nr. 221/2007 cu privire la activitatea sanitar-veterinară se supun autorizării sanitar-veterinare.
(4) Operatorul din domeniul alimentar informează Agenția Națională pentru Siguranța Alimentelor, în termen de cel mult 10 zile lucrătoare, despre orice modificare a datelor care au stat la baza înregistrării.
(5) Procedura de înregistrare în domeniul siguranței alimentelor se realizează, prin intermediul serviciilor publice electronice, prin mijloace electronice, inclusiv în cazul în care acestea sunt disponibile printr-o platformă electronică sau printr-un alt portal guvernamental.
(6) Procedurile și formalitățile aferente înregistrării în domeniul siguranței alimentelor pot fi îndeplinite prin intermediul Ghișeului Unic Electronic, în conformitate cu prevederile art. 6 din Legea nr. 282/2024 privind libertatea de stabilire a prestatorilor de servicii  și libertatea de a furniza servicii.
Articolul 14. Cerințe de siguranță a produselor  alimentare în procesul de producție
 (1) Operatorii din domeniul alimentar sunt obligați să asigure, la toate etapele lanțului alimentar, respectarea cerințelor privind siguranța și calitatea produselor alimentare, precum și să elaboreze și să pună în aplicare planuri de autocontrol pentru verificarea respectării acestor cerințe în procesul de producție. 
(2) Periodicitatea sau frecvența încercărilor de laborator se stabilește în baza planului de autocontrol, în funcție de:
a) gradul de perisabilitate a produsului alimentar;
b) numărul punctelor critice de control identificate în procesul tehnologic;
c) indicatorii de siguranță (microbiologici, contaminanți, reziduuri).
(3) Produsele alimentare trebuie să satisfacă necesitățile fiziologice ale omului în substanțe nutritive și în energie, să fie inofensive, să nu conțină contaminanți, microorganisme și alte organisme ori substanțe biologice, reziduuri de pesticide din/de pe produsele alimentare și din/de pe hrana de origine vegetală și animală pentru animale, precum și aditivi alimentari, arome și enzime în cantități care să depășească valorile-limită stabilite în legislația alimentară, să nu prezinte în alt mod pericol pentru om, să fie produse și introduse pe piață în condiții de igienă conform prevederilor Legii nr. 296/2017 privind cerințele generale de igienă a produselor alimentare.
 (4) Termenul de valabilitate al produselor alimentare se stabilește de către producător, în baza rezultatelor cercetărilor și testărilor de laborator efectuate în colaborare cu instituțiile de cercetare. Rezultatele cercetărilor și testărilor de laborator se consemnează într-un raport privind confirmarea termenului de valabilitate, coordonat cu instituția de cercetare. Metodologia de determinare a termenului de valabilitate al produselor alimentare se aprobă prin ordin al Ministerului Agriculturii și Industriei Alimentare.
 (5) În procesul de producție operatorii vor recepționa doar materii prime alimentare sigure pentru consum, însoțite de certificatele de calitate eliberate de producători sau certificatul sanitar veterinar.

Articolul 15. Cerințe privind siguranța hranei pentru animale
(1)   Hrana pentru animale nu se introduce pe piață sau nu se oferă nici unui animal de la care se obțin produse alimentare dacă nu prezintă siguranță.
(2)   Se consideră că utilizarea hranei pentru animale nu prezintă siguranță în cazul în care:
 a) are un efect negativ asupra sănătății umane sau a sănătății animalelor;
 b) produsele alimentare obținute de la animale pentru producția de alimente devin un factor de risc pentru consumul uman.
(3)   În cazul în care o anumită hrană pentru animale care a fost identificată ca neconformă cu cerințele privind siguranța hranei pentru animale provine dintr-un transport, lot sau o livrare de hrană pentru animale din aceeași clasă sau cu aceeași descriere, se presupune că întreaga cantitate de hrană pentru animale din acel transport, lot sau din acea livrare este afectată, în afara cazului în care, în urma unei evaluări detaliate, nu există nici o dovadă că restul transportului, lotului sau al livrării nu sunt conforme cu cerința de siguranță a hranei pentru animale.
(4)   Hrana pentru animale, care este conformă cu cerințele de reglementare a siguranței hranei pentru animale, este considerată de calitate sigură. 
(5)   Conformitatea unei hrane pentru animale cu cerințele speciale aplicabile acelei hrane pentru animale nu împiedică autoritatea competentă să ia măsuri adecvate de impunere a restricțiilor privind introducerea acesteia pe piață ori să solicite retragerea sa de pe piață în cazurile în care există motive să se considere că, în pofida acestei conformități, hrana pentru animale nu prezintă siguranță.
(6)   În cazul în care nu există cerințe ale legislației UE sau a standardelor internaționale speciale, se consideră că hrana pentru animale nu prezintă riscuri atunci când se conformează prevederilor legislației alimentare naționale a Republicii Moldova pe al cărui teritoriu este comercializat alimentul respectiv.
Articolul 16. Prezentare și responsabilități
(1)  Etichetarea, publicitatea și prezentarea produselor alimentare sau a hranei pentru animale, inclusiv forma, aspectul sau ambalajul lor, materialele de ambalare folosite, modul în care sunt aranjate și cadrul în care sunt expuse, precum și informațiile oferite în legătură cu acestea prin orice mijloc de informare nu trebuie să inducă în eroare consumatorii, astfel cum este prevăzut în Legea nr. 279/2017 privind informarea consumatorului cu privire la produsele alimentare.
(2)  Operatorii din domeniul alimentar și operatorii cu activitate în domeniul hranei pentru animale iau măsuri, în toate etapele producerii, prelucrării și distribuției din unitatea aflată sub controlul lor, astfel încât produsele alimentare sau hrana pentru animale să satisfacă cerințele legislației alimentare care sunt relevante pentru activitățile lor și verifică îndeplinirea acestor cerințe.
(3) Autoritatea competentă aplică legislația alimentară și monitorizează și verifică dacă cerințele ale legislației alimentare sunt îndeplinite de către operatorii din domeniul alimentar și al hranei pentru animale în toate etapele de producție, prelucrare și distribuție.
(4) În acest scop, aceasta menține un sistem de controale oficiale și alte activități, în funcție de circumstanțe, inclusiv comunicarea publică privind siguranța alimentelor și a hranei pentru animale și riscurile aferente, supravegherea siguranței alimentelor și a hranei pentru animale și alte activități de monitorizare care acoperă toate etapele de producție, prelucrare și distribuție.
Articolul 17.  Trasabilitatea
(1)   Trasabilitatea produselor alimentare, a hranei pentru animale, a animalelor de la care se obțin produse alimentare și a oricărei alte substanțe destinată sau prevăzută a fi încorporată într-un produs alimentar sau în hrana pentru animale se stabilește pentru toate etapele lanțului alimentar. 
(2)   Operatorii din domeniul alimentar și operatorii cu activitate în domeniul hranei pentru animale trebuie să poată identifica orice persoană de la care au fost aprovizionați cu un produs alimentar, o hrană pentru animale, un animal de la care se obțin produse alimentare sau orice substanță destinată sau prevăzută să fie încorporată într-un produs alimentar sau hrană pentru animale.
În acest scop, acești operatori dispun de sisteme și proceduri care permit ca aceste informații să fie puse la dispoziția autorității competente, la cerere.
(3)   Operatorii din domeniul alimentar și operatorii cu activitate în domeniul hranei pentru animale dispun de sisteme și proceduri pentru identificarea tuturor operatorilor din domeniul alimentar către care au fost furnizate produsele lor. Aceste informații sunt puse la dispoziția autorității competente, la cerere.
(4)   Produsele alimentare sau hrana pentru animale care sunt introduse pe piață sau este de așteptat să fie introduse pe piață în țară sunt etichetate sau identificate în mod corespunzător pentru asigurarea trasabilității lor, prin documentație sau informații adecvate, în conformitate cu cerințele relevante ale dispozițiilor mai speciale.
(5) Operatorii din domeniul alimentar se asigură că următoarele informații privind loturile de alimente de origine animală sunt puse la dispoziție operatorilor din domeniul alimentar cărora le sunt furnizate alimentele și, la cerere, autorității competente:
a) o descriere precisă a produsului alimentar;
b) volumul sau cantitatea de produse alimentare;
c) numele sau denumirea și adresa operatorului din domeniul alimentar de la care s-a expediat produsul alimentar;
d) numele și adresa expeditorului (proprietarului), în cazul în care acesta este altul decât operatorul din domeniul alimentar de la care s-a expediat produsul alimentar;
e) numele și adresa operatorului din domeniul alimentar căruia i-a fost expediat produsul alimentar;
f) numele și adresa destinatarului (proprietarului), în cazul în care acesta este altul decât operatorul din domeniul alimentar căruia i-a fost expediat produsul alimentar;
g) o referință de identificare a lotului sau a transportului, după caz; și
h) data expedierii produsului alimentar.
(6) Informațiile menționate la alin. (5) sunt puse la dispoziție  față de alte informații cerute în temeiul dispozițiilor relevante ale legislației naționale cu privire la trasabilitatea alimentelor.
 (7) Informațiile prevăzute la alin. (5) se actualizează  și se păstrează după cum urmează:
a) pentru produsele alimentare foarte perisabile, cu data-limită de consum mai mică de 3 luni sau fără data-limită de consum specificată, destinate direct consumatorului final – timp de cel puțin 6 luni de la data fabricării sau a livrării;
b) pentru produsele alimentare cu data durabilității minimale – pe durata perioadei de valabilitate a produsului, plus cel puțin 6 luni;
c) pentru produsele alimentare pentru care nu este specificată data durabilității minimale sau data-limită de consum – timp de cel puțin 5 ani de la data fabricării sau a livrării.
 (8) La solicitarea autorității competente, operatorul din domeniul alimentar furnizează fără întârziere nejustificată, dar nu mai târziu de 5 zile, informațiile prevăzute la alin. (5). În cazul produselor alimentare nesigure, operatorul din domeniul alimentar furnizează informațiile solicitate în termen de cel mult 24 de ore. Forma de prezentare a informațiilor este stabilită de operatorul din domeniul alimentar, cu condiția ca acestea să fie complete, clare, lizibile și accesibile autorității competente.
(9) Prevederile menționate la alin. (5) se aplică în cazul alimentelor definite ca produse neprelucrate și prelucrate, conform  art. 2 din Legea nr. 296/2017 privind cerințele generale de igienă a produselor alimentare.
(10) Prevederile menționate la alin. (5) nu se aplică în cazul alimentelor care conțin atât produse de origine vegetală, cât și produse prelucrate de origine animală.

Articolul 18. Responsabilități în domeniul produselor alimentare: operatorii din domeniul alimentar 
(1)   În cazul în care un operator din domeniul alimentar consideră sau are motive să creadă că un produs alimentar pe care l-a importat, produs, prelucrat, fabricat sau distribuit nu satisface cerințele privind siguranța produselor alimentare, el inițiază în termen de 24 de ore procedurile pentru retragerea produsului alimentar respectiv de pe piață în cazul în care produsul alimentar a ieșit de sub controlul imediat al respectivului operator inițial și informează despre aceasta autoritatea competentă. În cazul în care produsul ar putea să fi ajuns la consumator, operatorul informează, prin mijloace vizibile și accesibile, inclusiv la punctele de vânzare, pe pagina web a operatorului din domeniul alimentar pe canalele de comunicare utilizate în activitatea comercială și prin alte mijloace proporționale cu aria de distribuție a produsului,  consumatorii în legătură cu motivul retragerii acestuia și, dacă este necesar, inițiază procedura de rechemare de la consumatori produsele care le-au fost deja furnizate, atunci când alte măsuri nu sunt suficiente pentru realizarea unui nivel ridicat de protecție a sănătății.
(2)   Un operator din domeniul alimentar responsabil pentru activități de vânzare cu amănuntul și distribuție care nu afectează ambalarea, etichetarea, siguranța sau integritatea produselor alimentare inițiază, în limitele activităților sale, proceduri de retragere de pe piață a produselor care nu satisfac cerințele de siguranță a produselor alimentare și participă la procesul de siguranță a produselor alimentare transmițând mai departe informațiile necesare pentru trasabilitatea unui produs alimentar, cooperând la acțiunile întreprinse de producători, prelucrători, fabricanți și/sau autoritatea competentă.
(3)   Un operator din domeniul alimentar informează autoritatea competentă în termen de 24 de ore  dacă el consideră sau are motive să creadă că un produs alimentar care este introdus pe piață poate fi dăunător pentru sănătatea umană. Operatorii în domeniul alimentar informează autoritatea competentă în legătură cu acțiunile întreprinse pentru prevenirea riscurilor asupra consumatorului final și nu împiedică sau descurajează orice persoană să coopereze cu autoritatea competentă în cazurile în care aceasta ar putea preveni, reduce sau elimina un risc rezultat dintr-un produs alimentar.
(4) Operatorii din domeniul alimentar cooperează cu autoritatea competentă la acțiunile întreprinse pentru evitarea sau reducerea riscurilor prezentate de un produs alimentar introdus pe piață.
Articolul 19. Responsabilități în domeniul hranei pentru animale: operatorii din domeniul hranei pentru animale
(1)   În cazul în care un operator cu activitate în domeniul hranei pentru animale consideră sau are motive să creadă că o anumită hrană pentru animale pe care a importat-o, produs-o, prelucrat-o, fabricat-o sau distribuit-o nu satisface cerințele de siguranță privind hrana pentru animale, el inițiază în termen de 24 de ore procedurile pentru retragerea hranei pentru animale respective de pe piață și informează despre aceasta autoritatea competentă. În aceste împrejurări sau, în cazul art. 15 alin. (3), în cazul în care, lotul sau transportul respectiv nu îndeplinesc cerințele privind siguranța hranei pentru animale, hrana pentru animale respectivă este distrusă, în afara cazurilor în care autoritatea competentă este altfel satisfăcută. Operatorul informează, în mod eficient și precis, utilizatorii hranei pentru animale în legătură cu motivul retragerii acesteia și, dacă este necesar, retrage de la ei produsele care le-au fost deja furnizate, atunci când alte măsuri nu sunt suficiente pentru realizarea unui nivel ridicat de protecție a sănătății.
(2)   Un operator cu activitate în domeniul hranei pentru animale responsabil de activități de vânzare cu amănuntul și distribuție care nu afectează ambalarea, etichetarea, siguranța sau integritatea hranei pentru animale inițiază, în limitele activităților sale, proceduri de retragere de pe piață a produselor care nu satisfac cerințele de siguranță a hranei pentru animale și participă la procesul de siguranță a produselor alimentare transmițând mai departe informațiile necesare pentru trasabilitatea hranei pentru animale, cooperând la acțiunile întreprinse de producători, prelucrători, fabricanți și/sau autoritatea competentă.
(3)   Un operator cu activitate în domeniul hranei pentru animale notifică în termen de 24 de ore autoritatea competentă în cazul în care consideră sau are motive să creadă că o anumită hrană pentru animale introdusă pe piață ar putea să fie neconformă cu cerințele privind siguranța hranei pentru animale. El informează autoritatea competentă în legătură cu acțiunile întreprinse pentru prevenirea riscurilor rezultate din utilizarea hranei pentru animale și nu împiedică sau descurajează orice persoană să coopereze cu autoritatea competentă în cazurile în care aceasta ar putea preveni, reduce sau elimina un risc rezultat dintr-o hrană pentru animale.
(4)   Operatorii cu activitate în domeniul hranei pentru animale colaborează cu autoritatea competentă la acțiunile întreprinse pentru evitarea sau reducerea riscurilor prezentate de o hrană pentru animale pe care ei o furnizează ori au furnizat-o.
Articolul 20. Depozitarea, transportul și distribuirea
(1) Depozitarea, transportul și distribuirea produselor alimentare se va efectua în condiții care să asigure siguranța lor și menținerea proprietăților lor.
(2) Operatorii din domeniul alimentar implicați în depozitarea, transportul și distribuirea produselor alimentare sunt obligați să respecte prevederile legislației alimentară și să confirme respectarea acestora în documentele de însoțire.
(3)  Transportul produselor alimentare se va efectua în mijloace de transport speciale, care să asigure condițiile de igienă și de temperatură prevăzute la art. 12 din Legea nr. 296/2017 privind cerințele generale de igienă a produselor alimentare, și va fi însoțit de autorizație sanitar-veterinară obținută în modul stabilit la art. 18 din Legea nr. 221/2007 privind activitatea sanitar-veterinară.
(4)  În cazul în care, la depozitarea, transportul sau distribuirea produselor alimentare au fost comise încălcări ce au generat modificarea calității și pierderea inofensivității lor, acestea devenind periculoase, operatorii din domeniul alimentar care le dețin sunt obligați să sisteze livrarea și distribuirea acestor produse și materiale, să informeze destinatarii și consumatorii, să organizeze retragerea lor de la cumpărători și consumatori, să asigure expertiza lor și utilizarea lor condiționată sau nimicirea.
 (5) Depozitarea produselor alimentare se va efectua doar în depozite care dețin autorizație sanitar veterinară de funcționare sau certificat de înregistrare în domeniul siguranței alimentelor.  

Articolul 21.  Retragerea de pe piață și rechemarea de la consumatori a produselor  alimentare   periculoase și/sau neconforme legislației alimentare
(1) Produsele alimentare care se consideră neconforme legislației din domeniul alimentar, sau nu satisfac cerințele privind siguranța produselor alimentare sunt retrase de pe piață și sunt supuse utilizării condiționate sau nimicirii în condițiile art. 22.
(2) Operatorii din domeniul alimentar responsabili de producerea și/sau comerțul cu amănuntul și/sau de distribuirea produselor alimentare care nu corespund condițiilor de siguranță prevăzute de legislația alimentară, în limita activităților proprii, vor institui proceduri de retragere de pe piață a produselor în termen de 15 zile lucrătoare în temeiul unei dispoziții scrise (prescripții) a autorității competente.
(3) Operatorii din domeniul alimentar deținători ai produselor alimentare neconforme legislației alimentară sunt obligați să actualizeze zilnic informația cu privire la produsele alimentare retrase din comerț și returnate la unitate și, la solicitare, să furnizeze informația autorității competente.
(4) Produsele alimentare ce nu corespund legislației alimentară, dar care nu sunt falsificate și nu prezintă vreun pericol pentru sănătatea umană pot fi recondiționate înainte de a fi vândute sau distribuite. Operatorul din domeniul alimentar deținător al acestor produse va asigura depozitarea lor în condiții ce ar exclude accesul la ele, de asemenea, va asigura evidența lor strictă pentru toată perioada de recondiționare.
(5) Operatorii din domeniul alimentar trebuie să informeze imediat autoritatea competentă despre fiecare caz de suspiciune a introducerii pe piață a unor produse alimentare ce prezintă pericol pentru sănătatea umană, precum și despre măsurile luate în vederea prevenirii, diminuării sau eliminării riscurilor. 
 (6) Operatorii din domeniul alimentar, atenționează consumatorii și inițiază procedura de rechemare de la consumator a produselor alimentare ce nu prezintă siguranță și au fost deja livrate și achiziționate de către consumatori. Operatorul notifică, în mod eficient și precis, atât operatorii din lanțul alimentar implicați în distribuția produsului, cât și consumatorii, în legătură cu motivul acestei acțiuni. 
(7) În cazul în care operatorii din domeniul alimentar deținători de produse alimentare neconforme legislației alimentare și nu au luat măsuri de retragere a acestor produse și materiale de pe piață, operatorii respectivi sunt pasibili de răspundere contravențională și penală.
(8) Autoritatea competentă aprobă, procedura și formularele necesare pentru supravegherea eficientă a procesului de retragere/rechemare a produselor neconforme legislației alimentară. 
Articolul 22. Expertiza, utilizarea condiționată  sau nimicirea  produselor alimentare  neconforme legislației alimentare, retrase de pe piață/rechemate de la consumatori 
 (1) În cazul în care produsele alimentare au fost fabricate în unități neautorizate sanitar veterinar sau neînregistrate în domeniul siguranței alimentelor ori în cazul în care operatorul din domeniul alimentar deținător al produselor alimentare nu poate confirma proveniența acestora și în cazul în care produsele prezintă un pericol grav și imediat pentru viața și sănătatea umană în condițiile art.12, ele vor fi utilizate condiționat sau vor fi nimicite fără efectuarea expertizei. Anterior utilizării condiționate sau nimicirii, deținătorul produselor și/sau al materialelor respective, în prezența reprezentantului organului de control și supraveghere de stat, modifică proprietățile lor prin orice metodă accesibilă și sigură care ar exclude posibilitatea utilizării lor conform destinației.
(2) Produsele alimentare,  materialele și obiectele destinate să vină în contact cu produsele alimentare periculoase și/sau neconforme legislației alimentară se depozitează, pe durata efectuării expertizei, în condiții ce ar exclude accesul la ele. Produsele și materialele respective vor fi luate la evidență strictă. Responsabil de integritatea acestor produse și/sau materiale este operatorul din domeniul alimentar care le deține.
(3) În baza rezultatelor expertizei produselor alimentare și/sau a materialelor și obiectelor destinate să vină în contact cu produsele alimentare periculoase și/sau neconforme legislației alimentară, autoritatea competentă decide utilizarea condiționată sau nimicirea acestora. Operatorul din domeniul alimentar deținător al produselor și/sau materialelor respective alege modul și condițiile de utilizare condiționată sau de nimicire a acestora și le coordonează cu autoritatea competentă care a emis decizia corespunzătoare. 
(4) Utilizarea condiționată sau nimicirea produselor alimentare și a materialelor și obiectelor care vin în contact cu produsele alimentare periculoase și/sau neconforme legislației din domeniul alimentar se efectuează sub supravegherea inspectorilor autorității competente.
(5) Toate cheltuielile care rezultă din controalele oficiale efectuate în caz de neconformitate, inclusiv prelevarea probelor, investigațiile de laborator, expertiza, depozitarea, transportul, utilizarea condiționată sau nimicirea produselor alimentare și a materialelor și obiectelor destinate să vină în contact cu produsele alimentare periculoase și/sau neconforme legislației alimentară, sunt suportate de către operatorul din domeniul alimentar care le deține.
 (6) Operatorul din domeniul alimentar deținător de produse alimentare și/sau materiale și obiecte destinate să vină în contact cu produsele alimentare periculoase și/sau neconforme legislației alimentară va prezenta autorității competente care a emis decizia de utilizare condiționată sau de nimicire a acestora documentul sau copia documentului care confirmă utilizarea condiționată sau nimicirea produselor și/sau materialelor respective.
(7) Dispozițiile prezentului capitol nu aduc atingere prevederilor Codului Civil al Republicii Moldova în ceea ce privește răspunderea pentru produsele cu defect. 

Capitolul III
COMPETENȚELE AUTORITĂȚILOR

Articolul 23. Competențele Agenției Naționale pentru Siguranța Alimentelor
 (1) Agenția Națională pentru Siguranța Alimentelor (în continuare -autoritatea competentă) este autoritatea publică centrală de supraveghere și control în domeniul alimentar ce are ca obiectiv general aplicarea politicii privind siguranța alimentelor, inclusiv a hranei pentru animale, la toate etapele lanțului alimentar, de la producerea primară, procesarea, depozitarea, transportul, comercializarea acestora până la importul și exportul acestora.
(2) Autoritatea competentă este responsabilă de organizarea şi efectuarea controlul oficial în domeniul agroalimentar în condițiile Legii nr. 82/2024 privind controalele oficiale în domeniul agroalimentar și Legii nr. 131/2012 privind controlul de stat. 
(3)   Autoritatea competentă contribuie la realizarea unui nivel ridicat de protecție a vieții și sănătății umane și, în această privință, ține seama de sănătatea și bunăstarea animalelor, sănătatea plantelor și mediul înconjurător, în contextul funcționării pieței interne.
(4)   Autoritatea competentă colectează și analizează datele care permit caracterizarea și monitorizarea riscurilor cu impact direct sau indirect asupra siguranței produselor alimentare și a hranei pentru animale.
(5)   Autoritatea competentă este responsabilă de comunicarea riscurilor în sensul art.7 prin  informarea publicului cu privire la riscurile potențiale, identificate și evaluate pe care le pot prezenta alimentele, substanțele și produsele. Întregul proces de evaluare este prezentat în mod transparent tuturor cetățenilor. Autoritatea competentă cooperează cu alte autorități sau instituții naționale și internaționale pentru promovarea unei coerențe efective între funcțiile de evaluare a riscului, gestiunea riscului și comunicarea riscului. 
(6) Principalele atribuții ale autorității competente în domeniul siguranței alimentelor sunt:
a) autorizarea sanitară veterinară, înregistrarea sanitară veterinară și înregistrarea  în domeniul siguranței alimentelor a activității operatorilor din domeniul alimentar și din domeniul hranei pentru animale conform legislației alimentare; 
b) supravegherea și controlul siguranței și calității pe întreg lanțul alimentar a produselor alimentare, inclusiv a produselor primare;
c) supravegherea și controlul producerii produselor alimentare, al igienei la întreprinderile din domeniul alimentar, inclusiv la unitățile alimentare din instituțiile medico sanitare publice, din instituțiile balneosanatoriale, din instituțiile de educație antepreșcolară, din instituțiile de învățământ preșcolar, primar, secundar, special, extrașcolar, din alternativele educaționale și din taberele pentru copii;
d) supravegherea și controlul etichetării produselor alimentare, inclusiv a alimentelor noi, a produselor alimentare pentru copii, cuprinzând formulele de început și formulele de continuare, a preparatelor pe bază de cereale, a produselor alimentare destinate unor scopuri medicale speciale și a înlocuitorilor unei diete totale pentru controlul greutății, în conformitate cu Legea nr. 279/2017 privind informarea consumatorului cu privire la produsele alimentare.
e) supravegherea și controlul pe întreg lanțul alimentar al suplimentelor alimentare, cu excepția producerea suplimentelor alimentare în unităţile cu activitate farmaceutică şi comercializate în farmacii;
f) supravegherea și controlul pe întreg lanțul alimentar al aditivilor alimentari, al  alimentelor noi, al produselor alimentare fortificate, al produselor alimentare tratate cu radiații ionizante;
g) supravegherea și controlul pe întreg lanțul alimentar al produselor alimentare pentru sugari și copiii mici și al produselor alimentare cu destinație nutrițională specială, cu excepția celor care se comercializează în farmacii;
h) supravegherea calității apei potabile utilizate de întreprinderile din domeniul alimentar la toate etapele lanțului alimentar, supravegherea pe piață a apei potabile îmbuteliate și a apelor minerale;
i) asigurarea siguranței biologice, chimice și fizice a produselor alimentare;
j) identificarea, gestiunea și comunicarea riscurilor în domeniul inofensivității alimentelor și a hranei pentru animale;
k) supravegherea și controlul pe întreg lanț alimentar a hranei pentru animale și a furajelor medicamentoase,  igienei la întreprinderile producătoare de hrană pentru animale;
l) certificarea siguranței produselor alimentare și a hranei pentru animale destinate exportului/reexportului conform prevederilor art. 11;
m) supravegherea și controlul al organismelor modificate genetic destinate utilizării ca material semincer/săditor, ca produse alimentare sau furaje, al produselor alimentare sau al furajelor care conţin sau constau din organisme modificate genetic şi al produselor alimentare produse din organisme modificate genetic sau care conţin ingrediente produse din organisme modificate genetic, precum şi furaje produse din organisme modificate genetic;
n) efectuarea controlului documentar a materialelor şi a obiectelor destinate să vină în contact cu produsele alimentare utilizate la toate etapele lanțului alimentar;
o) protecția intereselor consumatorilor privind comercializarea produselor alimentare și prestarea serviciilor în alimentația publică;
p) verificarea deținerii examenului medical la angajare și anuale ale angajaților întreprinderilor din domeniul alimentar și verificarea instruirii acestora în domeniul igienei.
(7) Autoritatea competentă aprobă recomandări, proceduri de monitorizare privind colectarea, colaționarea și analizarea sistematică a informațiilor și datelor, în vederea evaluării și identificării noilor riscuri în domeniile care țin de competența sa.
(8) În cazul în care autoritatea are informații care o determină să presupună apariția unui risc grav, aceasta solicită informații instituțiilor de cercetare sau științifice naționale în conformitate cu art. 26.

(9) Autoritatea utilizează toate informațiile pe care le primește pe durata îndeplinirii misiunii sale în vederea identificării unui nou risc. 

(10) Pentru a permite îndeplinirea cu maximă eficiență a atribuțiilor de monitorizare a riscurilor pe care le prezintă produsele alimentare pentru nutriție și sănătate, autoritatea competentă analizează notificările recepționate prin sistemul naținal rapid de alertă RASFF și furnizează membrilor rețelei RASFF orice informație solicitată în vederea analizării riscurilor.
 
Articolul 24.  Competențele Instituției Publice „Centrul Național Sănătatea Animalelor, Plantelor și Siguranța Alimentelor”
 
(1) Instituția Publică „Centrul Național Sănătatea Animalelor, Plantelor și Siguranța Alimentelor” (în continuare – IP CNSAPSA) este autoritatea responsabilă de evaluarea riscurilor în domeniile siguranței alimentelor și hranei pentru animale. Aceasta desfășoară activități:
a)     legate de eveniment (de exemplu, în cazul contaminării microbiologice sau chimice);
b)    evaluarea sistematică riscurilor în domeniile siguranței alimentelor și hranei pentru animale bazat pe un plan de lucru pe termen lung;
c)     incidente sau concepte care necesită evaluare.
Autoritatea cooperează cu alte autorități sau instituții naționale și internaționale pentru promovarea unei coerențe efective între funcțiile de evaluare a riscului.
 
(2) Instituția Publică „Centrul Național Sănătatea Animalelor, Plantelor și Siguranța Alimentelor”, desemnată laborator național de referință, informează autoritatea competentă cu privire la fiecare caz în care, în urma încercărilor de laborator efectuate la solicitarea operatorilor din domeniul alimentar, sunt identificate produse alimentare neconforme cu legislația alimentară.

Articolul 25.  Competențele  Ministerului Sănătății
Competențele Ministerului Sănătății privind supravegherea de stat a sănătății publice în domeniul siguranței produselor alimentare sunt:
a) identificarea, evaluarea, gestionarea și comunicarea riscurilor asupra stării de sănătate și de nutriție a populației;
b) prevenirea maladiilor provocate de produse alimentare prin realizarea intervențiilor de prevenire primară și secundară;
c) înregistrarea izbucnirilor de boli provocate de produse alimentare și cercetarea epidemiologică a acestor cazuri împreună cu Agenția Națională pentru Siguranța Alimentelor;
d) asigurarea instruirii în domeniul igienei și organizarea examenului medical al angajaților întreprinderilor care produc, prelucrează, procesează, depozitează, transportă și comercializează produse alimentare sau care prestează servicii de alimentație publică;
e) organizarea şi efectuarea controlului oficial la fabricarea şi introducerea pe piață a materialelor şi a obiectelor destinate să vină în contact cu produsele alimentare, inclusiv importul. 
f) elaborarea reglementărilor în domeniul aditivilor alimentari,  suplimentelor alimentare,  produselor alimentare fortificate, produselor alimentare tratate cu radiații ionizante, produselor alimentare cu adaos de vitamine și minerale,  formulelor de început și formulelor de continuare,  preparatelor pe bază de cereale și  produselor alimentare pentru copii,  produselor alimentare destinate unor scopuri medicale speciale,  înlocuitorilor unei diete totale pentru controlul greutății,  apelor minerale și potabile și surselor acestora, materialelor și obiectelor destinate să vină în contact cu produsele alimentare, precum și  mențiunilor nutriționale și de sănătate înscrise pe produsele alimentare; 
g) stabilirea parametrilor microbiologici și a limitelor maxime de reziduuri de pesticide și contaminanți din produsele alimentare;
Articolul 26. Competențele instituționale științifice pentru analiza riscurilor
(1) Instituțiile de cercetare și inovare, instituțiile de învățământ superior și alte organizații din domeniul cercetării și inovării cu activitate în domeniul alimentar, precum și Agenția Națională pentru Sănătate Publică (în continuare – instituții științifice), în limitele competențelor lor, furnizează Agenției Naționale pentru Siguranța Alimentelor, la solicitarea acesteia, informații, date științifice și tehnice, studii, avize științifice și consultanță necesare pentru evaluarea riscurilor, precum și pentru gestiunea și comunicarea riscurilor în domeniul siguranței alimentelor și al furajelor.
(2) Suportul științific prevăzut la alin. (1) se acordă, în special, în următoarele domenii:
a) aditivii alimentari, aromele, enzimele, adjuvanții tehnologici și materialele și obiectele destinate să vină în contact cu alimentele;
b) aditivii și produsele sau substanțele utilizate în hrana animalelor;
c) produsele de protecție a plantelor și reziduurile acestora;
d) organismele modificate genetic;
e) nutriția, alimentele cu destinație nutrițională specială, alimentele noi și alergenii alimentari;
f) pericolele biologice, inclusiv zoonozele și encefalopatiile spongiforme transmisibile;
g) contaminanții din lanțul alimentar;
h) sănătatea și bunăstarea animalelor;
i) sănătatea plantelor.
(3) Solicitarea Agenției Naționale pentru Siguranța Alimentelor se formulează în scris, conține descrierea clară a problemei sau a riscului supus examinării, informațiile de context disponibile și termenul în care urmează a fi prezentat răspunsul, stabilit în funcție de complexitatea și urgența subiectului. Instituțiile științifice pot prezenta Agenției Naționale pentru Siguranța Alimentelor, și din proprie inițiativă, informații privind riscurile noi sau emergente identificate în domeniul lor de activitate.
(4) Avizele științifice, studiile și consultanța furnizate în temeiul prezentului articol se întemeiază pe cele mai bune date științifice disponibile, sunt motivate și se elaborează în mod independent, obiectiv și transparent. În cazul în care în cadrul instituției științifice există opinii divergente, avizul reflectă și opinia minoritară, cu argumentarea respectivă.
(5) În scopul elaborării avizelor științifice, Agenția Națională pentru Siguranța Alimentelor poate institui, prin ordinul directorului general, consilii sau grupuri de lucru științifice, formate din experți independenți desemnați de instituțiile științifice. 
(6) Informațiile, studiile și avizele științifice furnizate servesc drept temei adoptarea măsurilor de gestiune și comunicare a riscurilor întreprinse de către Agenția Națională pentru Siguranța Alimentelor întru realizarea unui nivel ridicat de protecție a vieții și sănătății umane ținînd seama de sănătatea și bunăstarea animalelor, sănătatea plantelor și mediul înconjurător.
(7) Instituțiile științifice asigură protecția informațiilor cu caracter confidențial primite de la Agenția Națională pentru Siguranța Alimentelor, cu respectarea legislației privind accesul la informație, și protecția datelor cu caracter personal.
(8) Modul de colaborare, procedura de solicitare și de furnizare a informațiilor, studiilor, avizelor științifice și a consultanței, se stabilesc prin acorduri de colaborare încheiate între Agenția Națională pentru Siguranța Alimentelor și instituțiile științifice.
CAPITOLUL IV
SISTEMUL RAPID DE ALERTĂ, GESTIONAREA CRIZELOR ȘI URGENȚE
Secțiunea 1
Sistemul rapid de alertă

Articolul 27. Sistemul rapid de alertă
(1) Sistemul rapid de alertă la nivel național (în continuare – Sistem rapid de alertă) este o rețea de comunicare pentru notificarea unor riscuri, directe sau indirecte, asupra sănătății umane derivând din produsele alimentare sau din hrana pentru animale.
(2) Autoritățile administrației publice centrale implicate în Sistemul rapid de alertă – Agenția Națională pentru Siguranța Alimentelor, Ministerul Sănătății, Ministerul Afacerilor Interne, Ministerul Agriculturii și Industriei Alimentare și Serviciul Vamal – desemnează fiecare câte un punct de contact care este membru al rețelei. În calitate de punct național de contact se desemnează Agenția Națională pentru Siguranța Alimentelor, care răspunde de administrarea rețelei.
 (3) În cazul în care un membru al rețelei deține o informație legată de existența unui risc grav, direct sau indirect, asupra sănătății umane care derivă din produse alimentare sau din hrana pentru animale, această informație este notificată imediat autorității competente prin Sistemul rapid de alertă. Autoritatea transmite imediat această informație tuturor membrilor rețelei și poate include în notificare orice date științifice sau tehnice de natură să faciliteze o acțiune adecvată de gestiune a riscurilor de către membrii rețelei.
(4) Prin Sistemul rapid de alertă, punctele de contact notifică imediat autoritatea competentă cu privire la:
a) orice măsură, necesitând o intervenție rapidă, pe care au întreprins-o pentru a restricționa introducerea pe piață sau a determina retragerea de pe piață ori returnarea produselor alimentare sau a hranei pentru animale în vederea protejării sănătății umane;
b) orice recomandare sau acord cu operatorii din lanțul alimentar, necesitând o intervenție rapidă, având drept scop, în mod voluntar sau obligatoriu, prevenirea, limitarea sau impunerea unor condiții specifice pentru introducerea pe piață ori eventuala folosire a produselor alimentare sau a hranei pentru animale din cauza unui risc major asupra sănătății umane;
c)  orice respingere, legată de un risc direct sau indirect asupra sănătății umane, a unui transport, lot ori container de produse alimentare sau de hrană pentru animale identificată la posturile de control la frontieră.
(5) Notificarea este însoțită de o explicare detaliată a motivelor acțiunii întreprinse de către organul de control. Aceasta este urmată de informații suplimentare, în special în cazul în care măsurile pe care se bazează notificarea sunt modificate sau retrase.
(6) Punctul național de contact, transmite imediat notificarea și informațiile suplimentare primite conform alin. (1) și (3) tuturor membrilor Sistemului rapid de alertă. În cazul în care un transport, un lot sau un container este respins de către un post de control la frontieră, punctul național de contact, transmite imediat o notificare tuturor posturilor de control la frontieră. Agenția Națională pentru Siguranța Alimentelor, informează țara de origine a transportului, lotului sau containerului referitor la neconformitatea identificată. 
(7) În cazul în care un produs alimentar sau o anumită hrană pentru animale expediată către statul importator este obiectul unei notificări prin Sistemul rapid de alertă, autoritatea competentă furnizează acestui stat informațiile corespunzătoare.
(8) Prin Sistemul rapid de alertă se identifică, într-un termen util, toxiinfecțiile alimentare, legătura dintre acestea și produsele alimentare sursă, urmărind trasabilitatea.
(9) Măsurile de punere în aplicare a Sistemului rapid de alertă vor fi aprobate de către Guvern.
Articolul 28. Norme de confidențialitate pentru sistemul rapid de alertă
(1) Informațiile de care dispun membrii rețelei, legate de riscul asupra sănătății umane prezentat de produse alimentare și de hrana pentru animale sunt, în general, disponibile pentru public, conform principiului informării prevăzut la art. 9.  Publicul are acces la informații privind identificarea produsului, natura riscului și măsurile luate.
(2) Membrii rețelei iau măsuri pentru a se asigura că angajaților lor li se cere să nu divulge informațiile obținute în sensul prezentei secțiuni, care, prin natura lor, necesită păstrarea secretului profesional în cazuri justificate în mod adecvat, cu excepția cazurilor în care informațiile trebuie făcute publice, dacă împrejurările cer acest lucru, pentru protejarea sănătății umane.

(3)   Protecția secretului comercial nu împiedică difuzarea către autoritățile competente a informațiilor relevante pentru eficientizarea activităților de supraveghere a pieței și de aplicare a legislației alimentare și al hranei pentru animale. Autoritățile care primesc informații care intră sub incidența secretului comercial asigură protecția acestora, în conformitate cu Legea nr. 384/2023 privind protecția secretelor comerciale.
Articolul 29. Măsuri de urgență privind produsele alimentare și hrana pentru animale care își au originea în Republica Moldova sau care sunt importate
(1) În cazurile în care produsele alimentare sau hrana pentru animale prezintă un risc major pentru sănătatea umană, sănătatea animală sau mediul înconjurător, autoritatea competentă, din oficiu sau la solicitarea unui alt membru al rețelei, adoptă imediat una sau mai multe dintre următoarele măsuri, în funcție de gravitatea situației:
1) în cazul produselor alimentare și al hranei pentru animale ce își au originea în Republica Moldova:
a) suspendarea introducerii pe piață a produsului alimentar respectiv sau a hranei pentru animale respective;
b) suspendarea utilizării produsului alimentar respectiv sau a hranei pentru animale respective;
c) stabilirea unor condiții speciale pentru produsul alimentar respectiv sau hrana pentru animale respectivă;
2) în cazul produselor alimentare și al hranei pentru animale importate:
a) suspendarea importului produsului alimentar respectiv sau al hranei pentru animale respective din statul de origine a produsului sau dintr-o regiune a acestuia și, după caz, din statul de tranzit;
b) stabilirea unor condiții speciale pentru produsul alimentar respectiv sau hrana pentru animale respectivă din statul de origine a produsului sau dintr-o regiune a acestuia.
(2) În cazuri de urgență, autoritatea competentă, poate lua, în mod provizoriu, măsurile menționate la alin. (1) după informarea și consultarea cu statele importatoare respective.
(3) În cel mult 10 zile lucrătoare din momentul întreprinderii măsurilor specificate la alin. (1), acestea sunt confirmate, modificate, revocate sau extinse, iar motivele pe care se întemeiază decizia sunt făcute publice pe pagina oficială web a autorității competente în termen de 24 de ore.
 Secțiunea a 2-a
        Gestionarea crizelor
Articolul 30. Planul general de gestionare a crizelor
(1)   Guvernul aprobă planul general pentru gestionarea crizelor în domeniul siguranței produselor alimentare și al hranei pentru animale (denumit în continuare „planul general”).
(2)   Planul general prevede tipurile de situații care implică riscuri directe sau indirecte pentru sănătatea umană, derivând din produse alimentare sau din hrană pentru animale, care nu pot fi prevenite, eliminate sau reduse la un nivel acceptabil prin dispozițiile existente sau nu pot fi gestionate, numai prin aplicarea art. 29.
(3) Planul general prevede, de asemenea, procedurile practice necesare pentru gestionarea unei crize, inclusiv principiile transparenței și strategia de comunicare.
Articolul 31. Celula de criză
(1)    În cazurile în care se identifică o situație care implică un risc major direct sau indirect pentru sănătatea umană derivând din produse alimentare sau din hrana pentru animale, iar riscul nu poate fi prevenit, eliminat sau redus prin procedurile existente sau nu poate fi gestionat, în mod corespunzător, numai prin aplicarea art. 29, autoritatea competentă transmite de îndată o notificare membrelor rețelei.
(2)   Autoritatea competentă instituie de îndată o celulă de criză la care participă și autoritățile publice centrale prevăzute la art. 27 alin. (2) , de asemenea, dacă este necesar, asigură asistență științifică și tehnică.
Articolul 32.  Atribuțiile celulei de criză
(1)   Celula de criză răspunde de colectarea și evaluarea tuturor informațiilor relevante și de identificarea opțiunilor disponibile pentru prevenirea, eliminarea sau reducerea la un nivel acceptabil a riscului pentru sănătatea umană, cât mai rapid și mai eficient posibil.
(2)   Celula de criză poate solicita sprijinul oricărei persoane de drept public sau drept privat a cărei experiență o consideră necesară pentru gestionarea, în mod eficient, a crizei în domeniul siguranței produselor alimentare și a hranei pentru animale.
(3)   Celula de criză informează permanent publicul asupra riscurilor implicate și asupra măsurilor luate.

Capitolul V
RESPONSABILITĂȚI ȘI SOLUȚIONAREA
LITIGIILOR

Articolul 33. Soluționarea litigiilor
(1) Litigiile apărute între operatorii din domeniul alimentar/operatorii din domeniul hranei pentru animale și organele de control și supraveghere de stat ca urmare a activităților de control și de supraveghere se soluționează conform procedurii prevăzute de Legea nr. 131/2012 privind controlul de stat. Alte litigii decât cele apărute ca urmare a activităților de control și supraveghere se soluționează în conformitate cu prevederile Codului administrativ.
(2) Litigiile dintre consumatori și operatorii din domeniul alimentar privind produse alimentare nesigure, retrase sau rechemate de pe piață se soluționează potrivit legislației privind protecția consumatorilor, inclusiv prin mecanisme extrajudiciare de soluționare alternativă a litigiilor, fără a aduce atingere competențelor autorității competente de control și supraveghere. 

Capitolul VI
DISPOZIȚII FINALE

Articolul 34. Intrarea în vigoare a prezentei legi
(1) Prezenta lege intră în vigoare la data intrării în vigoare a Legii nr. 82/2024 privind controalele oficiale în domeniul agroalimentar și se abrogă la data aderării Republicii Moldova la Uniunea Europeană, cu excepția art. 10-14, art.20-26 și Anexei nr.1.
[bookmark: _Hlk239929706] (2) La data intrării în vigoare a prezentei legi, se abrogă Legea nr. 306/2018 privind siguranța alimentelor (Monitorul Oficial al Republicii Moldova, 2019, nr. 59–65, art. 120).

Anexa nr. 1
la Legea pentru aprobarea cerințelor generale privind siguranța alimentelor

Procedura de înregistrare în domeniul siguranței alimentelor

Secțiunea 1
Înregistrarea în domeniul alimentar

1. Pentru obținerea certificatului de înregistrare în domeniul siguranței alimentelor, solicitantul depune cererea de înregistrare la Agenția Națională pentru Siguranța Alimentelor (în continuare – autoritatea emitentă), personal sau prin intermediul unui reprezentant împuternicit în condițiile legii, la sediul autorității emitente sau prin mijloace electronice sau prin poştă electronică (sub formă de document electronic cu semnătura electronică avansată calificată, prin intermediul mijloacelor electronice de comunicare).
2. Cererea de înregistrare se întocmește conform modelului prevăzut în anexa nr. 1 și se depune însoțită de copia actului de proprietate sau a contractului de locațiune a imobilului/terenului în care urmează să se desfășoare activitatea, precum și a contractului de sublocațiune. Operatorul din domeniul alimentar informează autoritatea emitentă despre încetarea activității, precum și despre modificarea sau încetarea raporturilor juridice în temeiul cărora utilizează spațiul în care se desfășoară activitatea.
3. Autoritatea emitentă va elibera imediat şi necondiţionat solicitantului certificatul constatator, conform modelului indicat în anexa nr.3, în modul în care a fost depusă cererea. Dacă cererea a fost depusă prin intermediul portalului guvernamental al serviciilor publice, documentul de confirmare în format electronic, generat de SIA GEAP, reprezintă certificatul constatator. 
4. Autoritatea emitentă este obligată să implementeze, după caz, posibilitatea solicitării și recepționării la distanță a certificatului de înregistare. În acest scop, solicitantul are dreptul să transmită, în format electronic (fără aplicarea semnăturii electronice), copiile de pe documentele cerute, anexate la cerere. În acest caz, formatul electronic al cererii și al copiilor nu poate servi drept temei pentru respingerea cererii.
5. În condițiile menționate la pct. 4, autoritatea emitentă poate solicita, la eliberarea actului permisiv sau în termen de până la 30 de zile de la data eliberării acestuia, să-i fie puse la dispoziție originalele documentelor, care au fost anexate la cererea transmisă (în format electronic), pentru a verifica autenticitatea copiilor în cauză.
 6. Autoritatea emitentă este obligată să recepționeze și să înregistreze corespunzător cererea de solicitare a unui act permisiv în toate cazurile, chiar dacă la cerere nu sunt anexate toate documentele stabilite de lege. Persoana responsabilă din cadrul autorității emitente nu are dreptul de a returna cererea sau a refuza recepționarea și înregistrarea acesteia pe motiv că aceasta nu este completă sau nu conține în anexă toate documentele necesare sau nu este achitată taxa, cu excepția cazului când cererea nu conține informația necesară pentru identificarea solicitantului.
7. În cel mult 5 zile lucrătoare, Agenția Națională pentru Siguranța Alimentelor este obligată să examineze cererea, să evalueze condițiile de activitate a operatorului din domeniul alimentar și, în baza criteriilor de analiză a riscurilor și a profilului solicitantului, să inițieze și să efectueze un control inopinat în conformitate cu Legea nr. 131/2012 privind controlul de stat. 
8. În cazul în care cererea și documentele anexate sunt complete, iar în urma evaluării efectuate nu sunt constatate neconformități cu cerințele legislației alimentare aplicabile activității și tipului de unitate, autoritatea emitentă înregistrează unitatea și eliberează certificatul de înregistrare în domeniul siguranței alimentelor, conform modelului prevăzut în anexa nr. 2, în termen de cel mult 15 zile lucrătoare de la data recepționării cererii.
9. În toate cazurile, actul permisiv și/sau duplicatul acestuia se eliberează în formă de document electronic trimis la adresa electronică indicată de solicitant sau eliberat prin intermediul serviciului guvernamental de notificări electronice. În situațiile în care eliberarea originalului actului permisiv pe suport de hârtie este cerut de solicitant sau impus expres de legea care reglementează regimul juridic al actului permisiv respectiv ori de un tratat/acord internațional, pe lângă emiterea actului pe suport de hârtie se va elibera și un exemplar în format electronic sau, după caz, o confirmare oficială în format electronic despre emiterea actului permisiv.
10. Certificatul de înregistrare în domeniul siguranței alimentelor se eliberează pentru un termen nelimitat, dacă spațiul în care operatorul din domeniul alimentar își va desfășura activitatea este în proprietate, și pe perioada de valabilitate a contractului de locațiune a imobilului/terenului, dacă spațiul este în locațiune.
11. Agenția Națională pentru Siguranța Alimentelor verifică, prin intermediul platformei de interoperabilitate (MConnect), înregistrarea activității de întreprinzător și dreptul de proprietate sau dreptul de folosință al agentului economic asupra spațiului.
12. Certificatul de înregistrare în domeniul siguranței alimentelor și duplicatul acestuia se eliberează, se refuză, se prelungește, se reperfectează, se suspendă sau se retrag de către autoritatea emitentă în conformitate cu Legea nr. 160/2011privind reglementarea prin autorizare a activităţii de întreprinzător (în continuare - Legea nr. 160/2011), în mod obligatoriu prin intermediul SIA GEAP (portalului guvernamental al serviciilor publice), acestea conținând elementele de identificare automată generate de sistemul în cauză.
13. În cazul în care Agenția Națională pentru Siguranța Alimentelor nu acordă un răspuns în scris în termen de 15 zile lucrătoare de la depunerea cererii, se aplică principiul aprobării tacite în conformitate cu prevederile Legii nr. 160/2011.
14. După recepționarea cererii, dacă se constată că aceasta este incompletă, autoritatea emitentă are dreptul de a suspenda curgerea termenului stabilit de lege pentru eliberarea/prelungirea/reperfectarea actului permisiv solicitat, fiind obligată să notifice imediat solicitantul despre suspendare, să informeze despre cerințele prevăzute de lege care nu sunt îndeplinite și să indice expres ce trebuie să prezinte și/sau să efectueze solicitantul pentru ca cererea să poată fi procesată. Suspendarea nu poate fi aplicată pentru o perioadă mai mare de 30 de zile calendaristice de la data notificării.
15. Prin derogare de la pct. 8 autoritatea emitentă poate acorda condiționat certificat de înregistrare în domeniul siguranței alimentelor, în conformitate cu art. 10 alin. (14) din Legea nr. 82/2024 privind controalele oficiale în domeniul agroalimentar. 
16. Autoritatea emitentă poate refuza eliberarea/prelungirea certificatului de înregistrare în domeniul siguranței alimentelor numai cu o justificare corespunzătoare în temeiul prevederilor legii, cu înștiințarea directă a solicitantului și doar în cazul în care solicitantul nu întrunește condițiile expres specificate în lege sau în cazul în care, în urma evaluării sau controlului, la unitate au fost constatate încălcări prevăzute expres în legislație care nu pot fi remediate în decursul a 30 de zile calendaristice de la data suspendării dosarului.  
Secțiunea a 2-a
Suspendarea certificatului de înregistrare în domeniul siguranței alimentelor
1.  Certificatul de înregistrare în domeniul siguranței alimentelor se suspendă/se retrage la cererea titularului de act permisiv sau în cazul constatării unor neconformități/încălcări foarte grave ale responsabilităților prevăzute expres în legislație, care prezintă riscuri iminente și imediate pentru viața și sănătatea consumatorului și care nu pot fi remediate într-un termen proxim.
2. Prin derogare de la art. 10 alin. (3)–(7) și art. 11 alin. (11)–(7) din Legea nr. 160/2011, suspendarea și retragerea certificatului de înregistrare în domeniul siguranței alimentelor se efectuează ca urmare a constatărilor din procesul-verbal de control întocmit de către inspectorii autorității competente și în baza deciziei de suspendare sau de retragere a certificatului de înregistrare în domeniul siguranței alimentelor, emisă de către șeful subdiviziunii teritoriale, al cărei model este aprobat prin ordinul directorului general al Agenției Naționale pentru Siguranța Alimentelor. Termenul maxim de suspendare a actului permisiv nu poate depăşi două luni. Neînlăturarea în termenul stabilit de lege a circumstanțelor care au dus la suspendarea valabilității actului permisiv constituie temei pentru retragerea actului permisiv.
3. Titularul certificatului de înregistrare este obligat să înştiinţeze în scris autoritatea emitentă despre înlăturarea neconformităților care au dus la suspendarea valabilităţii actului permisiv, solicitând controlul repetat.
4. Inspectorii efectuează controlul repetat în maximum 5 zile de la data notificării înlăturării neconformităților sau de la data expirării termenului de suspendare a valabilității actului permisiv, cu întocmirea unui proces-verbal de control adițional, conex cu procesul-verbal de control inițial, pe care îl completează cu constatările în urma controlului. În cazul în care se constată înlăturarea încălcărilor care au stat la baza suspendării/retragerii certificatului de înregistrare în domeniul siguranței alimentelor, inspectorii fac mențiunea corespunzătoare în procesul-verbal de control adițional.
5. Reluarea activității de întreprinzător se efectuează în baza deciziei șefului subdiviziunii teritoriale pentru siguranța alimentelor, emisă în baza constatărilor din procesul-verbal de control adițional, conex cu procesul-verbal de control inițial, cu anexarea documentelor confirmative prin care s-a constatat înlăturarea încălcărilor care au stat la baza suspendării certificatului de înregistrare în domeniul siguranței alimentelor.







Anexa nr. 1 la 
Procedura de înregistrare în domeniul alimentar
Agentul economic_____________________________________________________________ 
IDNO/IDNP ________________________________________
Sediul/adresa ________________________________________________________________
Nr. tel./fax ________________________________e-mail__________________________ 
Data, luna, anul depunerii cererii _________________________________________________ 
 

CERERE
pentru înregistrare în domeniul siguranței alimentelor


Către Subdiviziunea teritorială pentru siguranța alimentelor
____________________________________________________
 
Subsemnatul, _______________________________, în calitate de_______________________
_______________________________________, rog să mi se elibereze certificat de înregistrare în domeniul siguranței alimentelor pentru unitatea ____________________________________
___________________________________________________(denumirea unității)
________, situată în________________________ str. _____________________, nr. _________,
cu următoarele activități:
_______________________________________________________________________________________________________________________________________________________________________________________________________________________________________
(tipul activităților)
Prin prezenta cerere: 
– declar pe propria răspundere că am luat toate măsurile și îndeplinesc cerințele stabilite de legislație ca produsele obținute la unitatea pentru care solicit înregistrarea să nu prezinte risc pentru sănătatea publică și să fie conforme cu cerințele prevăzute de legislație;
– solicit efectuarea unui control inopinat din partea Agenției Naționale pentru Siguranța Alimentelor, pentru a atesta îndeplinirea cerințelor și obligațiilor declarate mai sus, în decursul a 15 zile lucrătoare de la data depunerii prezentei cereri;
– înștiințez despre începerea activității peste 15 zile lucrătoare de la data depunerii cererii în cauză dacă Agenția Națională pentru Siguranța Alimentelor nu îmi va acorda un răspuns oficial la prezenta cerere într-un termen mai scurt sau dacă, în urma controlului solicitat, nu vor fi înaintate prescripții pentru aducerea în conformitate cu cerințele și obligațiile declarate mai sus. 
Anexez: 
b) copia de pe actul de proprietate/de pe contractul de locațiune a imobilului/terenului în care se va desfășura activitatea înregistrată.


Reprezentantul legal al agentului economic:                                                                 
______________________                                                                            ______________
                 (numele, prenumele)                                                                                              (semnătura)
[image: Изображение выглядит как текст, снимок экрана, Шрифт, число

Автоматически созданное описание]Anexa nr. 2 la 
Procedura de înregistrare în domeniul alimentar





Anexa nr. 3 la 
 Procedura de înregistrare în domeniul alimentar

	
___________________________________
(autoritatea emitentă)


CERTIFICAT CONSTATATOR

	Nr. de înregistrare _______
	Data înregistrării ___ ______ 20__

	
___________________________________________________________________________
(denumirea autorităţii, localitatea)

 Prin prezentul se certifică şi se constată că solicitantul ___________________________________________________
 _______________________________________________________________________________________________,
(denumirea solicitantului, IDNO, adresa)

 prin reprezentantul său _____________________________________________________________________________
 ________________________________________________________________________________________________,
(numărul şi tipul actului de reprezentare, numele, prenumele reprezentantului, telefon de contact, e-mail)

 la data emiterii prezentului certificat, a transmis autorităţii emitente, pentru obţinerea actului permisiv       
 _________________________________________________________________________________________________
(denumirea actului permisiv conform legii de reglementare)

cererea, la care a anexat următoarele documente:
____________________________________ pe ____ file,
____________________________________ pe ____ file,
____________________________________ pe ____ file,
suporturi electronice _____ unităţi.

Cererea şi actele enumerate au fost recepţionate de către_____________________________________________________
                                            (numele, prenumele, funcţia deţinută)
__________________________________________________________________________________________________
__________________________________________________________________________________________________
(semnătura)

	Ghid informativ:
Conform art.___ din Legea nr.___ / ___ ________ _____, termenul legal pentru eliberarea actului permisiv solicitat este de ____ zile lucrătoare/ calendaristice (de subliniat).
Conform art. 6 din Legea nr. 160/2011 privind reglementarea prin autorizare a activităţii de întreprinzător, funcţionarul autorităţii emitente responsabil de recepţionarea cererilor nu este în drept să respingă cererea şi documentele anexate, să refuze recepţionarea acestora sau să solicite documente suplimentare, competenţa acestuia limitându-se doar la procedura de înregistrare a cererii şi de eliberare, imediat şi necondiţionat, a acestui certificat constatator solicitantului. Încălcarea de către funcţionar a acestei norme atrage aplicarea, inclusiv în baza demersului solicitantului, a sancţiunilor contravenţionale prevăzute la art. 350 din Codul contravenţional nr. 218/2008.
În cazul în care survine aprobarea tacită, conform art. 62 din Legea nr. 160/2011 privind reglementarea prin autorizare a activităţii de întreprinzător:
– dacă cererea pentru actul permisiv a fost depusă/procesată prin SIA GEAP, din următoarea zi după expirarea termenului legal pentru eliberarea actului permisiv solicitat, solicitantul poate obține prin SIA GEAP, în mod gratuit, actul de constatare a aprobării tacite. Actul în cauză înlocuiește actul permisiv solicitat, având aceeași forță juridică, până la data la care va fi executată obligația autorității emitente și va fi emis actul permisiv solicitat;
– în cazurile în care cererea pentru actul permisiv nu a fost depusă/procesată prin SIA GEAP, solicitantul poate aplica certificatul constatator în procedura aprobării tacite şi poate desfăşura activitatea pentru care a solicitat actul permisiv. În acest scop, solicitantul va expedia, în adresa Inspectoratului General al Poliţiei al Ministerului Afacerilor Interne copia de pe acest certificat, anexând declarația pe propria răspundere completată conform formularului din anexa la Legea nr. 227/2025 pentru modificarea unor acte normative (optimizarea proceselor de obținere a actelor permisive). Data survenirii aprobării tacite pentru actul permisiv şi, respectiv, data de la care solicitantul poate desfăşura activitatea pentru care a solicitat actul permisiv se consideră data confirmării recepţionării de către Inspectoratul General al Poliţiei al Ministerului Afacerilor Interne a copiei de pe certificatul constatator și a declarației.

“N;G

CERTIFICAT DE INREGISTRARE
N DOMENIUL SIGURANTEI ALIMENTELOR

Nr. 20__

Perioada de valabilitate

1. Eliberat

(denumirea agentului economie, adresa juridica, IDNO, telefonul)

pentru functionarea

(denumirea obiectului, adresa de desfisurare a activititii)

2. Tipul activititii:

3. Actele ce au stat la baza emiterii prezentului document:

Agentul economic titular al prezentului certificat este obligat si respecte reglementirile aplicabile din
domeniul alimentar.

Nerespectarea conditiilor in a caror baza a fost emis prezentul certificat, schimbarea tipului activitatii ori
efectuarea altor activitati atrage, dupd caz, suspendarea prezentului document.

Seful subdiviziunii teritoriale
pentru siguranta alimentelor

(semnAtura) (numele, prenumele)
QR-CODE
Falsificarea prezentului certificat se pedepseste conform legislatiei in vigoare.

Reclamatii si sugestii la telefonul:





